Sakevertroue sak terug ná verkiesing | Netwerk24
Deur Hanlie Stadler 05 Junie 2019 12:08
Sakevertroue het in Mei weer teruggesak. Foto: iStock
Die opflikkering in sakevertroue in April was toe net tydelik.
Die Suid-Afrikaanse Kamer van Koophandel en Nywerheid (SAKKN) se indeks van sakevertroue het in Mei weer teruggesak. Dit is nou 93 punte, teenoor April se 93,7 en Mei 2018 se 94 punte.
Dit bring die gemiddelde indekspunt vir die eerste vyf maande van 2019 op 93,4 te staan – aansienlik laer as 2018 se 95,5 punte.
Die indeks meet 13 ekonomiese syfers, waaronder inflasie, kredietverlening aan die private sektor, in- en uitvoer, motorverkope en die waarde van bouplanne wat goedgekeur is.
Uit die 13 subindekse het net vier in Mei verbeter en een het onveranderd gebly; die ander agt het verswak.
Volgens die SAKKN hoop sakelui dat die regering nou, ná die afloop van die verkiesing en die aanwysing van die kabinet, sy fokus sal verskuif na ekonomiese groei, werkskepping, misdaadbestryding, onderrig, en ander aspekte “wat die lewe van gewone Suid-Afrikaners sal verbeter”.
Sakevertroue is ’n belangrike voorvereiste voordat maatskappye met vertroue skuld aangaan om hul ondernemings uit te brei, wat werk kan skep en die ekonomie te laat groei.
“Daar is ’n gees van optimisme omdat belanghebbendes bereid lyk om pres. R die geleentheid te gee om werk te maak van sy beloftes, tesame met sy verbintenis tot prestasie en persoonlike verantwoordbaarheid. Dit hou die belofte van hoër sakevertroue in, hoewel tyd sal leer of woorde wel lei tot optrede en resultate.”
Meer oor: Ekonomie | Inflasie | Sakevertroue | Kleinsake